Analistët, ngjashmëri mes Egjiptit dhe Turqisë 
Disa analistë në Turqi besojnë se reagimi i lëvizjes islamiste në vendin e tyre ndaj ndërhyrjes së ushtrisë mund të shërbejë si shembull i vlefshëm për Egjiptin.
Kryeministri i Turqisë, Recep Tayyip Erdogan kanë qënë ndër kritikët kryesorë të përmbysjes së Presidentit të Egjiptit Mohamed Morsi nga ushtria. Në një fjalim të javës së kaluar, ai dënoi përsëri ndërhyrjen e ushtrisë dhe iu referua historisë së Turqisë. Zoti Erdogan ka përvojë personale, pasi i u përmbys kur ishte në postin e kryetarit të bashkisë së Stambollit në vitin 1997, kur ushtria largoi nga posti kryeministrin e parë islamist të Turqisë, Necmettin Erbakan. Mustafa Akyol, autor i librit "Islami pa ekstreme”, thotë se reagimi i lëvizjes islamiste të Turqisë ndaj ndërhyrjes së ushtrisë, mund të shërbejë si shembull për Vëllazërinë Myslimane të Egjiptit. Partia AK e zotit Erdogan erdhi në pushtet në vitin 2002 me një fitore të thellë. Që prej atëhere ajo ka fituar edhe dy zgjedhje të tjera. Sekreti i suksesit të saj ka qënë përgatitja e AKP-s për të tërhequr grupe të ndryshme të shoqërisë. Ajo theksoi angazhimin për të ndjekur politika pro ekonomisë së tregut dhe mbështeti aspiratat e vendit për të hyrë në Bashkimin Evropian, shpjegon Yuksel Tasgin, profesor i politikës në Universitetin Marmara të Stambollit. Suksesi i partisë AK u ndihmua edhe nga fakti se elektorati nuk kaloi në veprime dhune apo protesta masive nëpër rrugë në valën e ndërhyrjes së ushtrisë, thotë shkrimtari Mustafa Akyol. Por ngjashmëria e Turqisë me Egjiptin qendron tani tek protestat anti qeveritare që kanë zgjatur disa javë. Analisti politik, Kadri Gursel i gazetës turke Milliyet, thotë se protestat e njohura tashmë si Lëvizja Gezi erdhën pasi zoti Erdogan harroi mësimet e të kaluarës, duke braktisur politikat gjithpërfshirëse. Por analistët thonë se ka një mësim nga Egjipti që zoti Erdogan po e përqafon. Ashtu si Vllazëria Myslimane, ai pretendon se është viktimë e konspiracionit kundër demokracisë dhe ai është zotuar se përgjigja ndaj atyre që e kanë organizuar këtë konspiracion do të jetë e fortë.